מיטל כץ מינרבו

**מיטל כץ מינרבו** (נולדה ב-20 בפברואר 1974 בירושלים), וגדלה בקראקס שבוונצואלה. היא אמנית ישראלית רב תחומית היוצרת בתחומי מדיה אמנותיים מגוונים, בהם ציור, רישום, הדפס, קולאז', צילום, פיסול, וידאו ארט עיצוב אופנה וקולנוע ניסיוני. אמצעי המדיה הללו מאפשרים לה ליצור מיצבים ואירועים אמנותיים שבהם היא חותרת כמהגרת, לפתח שפה חזותית אלטרנטיבית המשלבת אלמנטים מתרבות פופולרית ואופנה עם בוטניקה וטבע. היא מחברת באמצעותם בין תפיסתה את הצמחים כיצורים חיים, לבין עניינה בנרטיבים של עקירה וזרות המבטאים באופן ביקורתי את חוויותיה האישיות. עבודותיה הוצגו בתערוכות בארץ ובעולם, כולל במוזיאון MACRO באיטליה, THE GALLERY APART ברומא, בבית האמנים בירושלים, במוזיאון חיפה לאמנות, במוזיאון אוסקר נימאייר בברזיל, במוזיאון נחום גוטמן לאמנות, במוזיאון רמת גן לאמנות ישראלית ועוד.
## ביוגרפיה
מיטל כץ מינרבו נולדה בשנת 1974 בירושלים לאם ילידת ונצואלה ולאב יליד דרום אפריקה. בגיל שנה, היגרה משפחתה לעיר הבירה קראקס שבוונצואלה. משנת 1979-1985 למדה מהגן ועד כיתה ו' בבית הספר היהודי Colegio Moral y Luces Herzl-Bialik ומשנת 1986-1991 למדה בחטיבה ובתיכון היהודי Colegio Hebraica.
בין השנים 1994-1991, למדה איור ועיצוב גרפי בבית הספר לעיצוב nstituto de Diseno de Caracas בקראקס. על חייה בקראקס היא מעידה כי הם עוצבו ב"מקום שיש בו ריבוי קבוצות אתניות ורב־תרבותיות. מקום גדוש צבעים, מרקמים וצלילים המתערבבים למציאות עשירה ואופורית". היא מסכמת כי אין ספק שהחוויה הזו בילדותה השפיעה על האופן שבו היא תופסת את סביבתה.

בשנת 1995 שבה בגפה לישראל ולמדה עברית במשך 7 חודשים באולפן בקיבוץ גן שמואל. לאחר סיום לימודיה התגוררה כשבע שנים בקיבוץ ברעם בגליל העליון.

בשנים 1996-2000, למדה במדרשה לאמנות, לימודי תואר ראשון בחינוך ואמנות BED. יצירותיה המוקדמות בעת לימוודיה במדרשה, היו עבודות ציור, שעסקו בהיבטים של מוות והגירה, דרך דימויים שנלקחו מפרסומי הנחיות בטיחות של חברות תעופה שאספה בטיסותיה לוונצואלה. תוך חקירת הנושא, גמלה בה ההבנה כי "שדות תעופה הם מקומות מחוץ לזמן ולמיקום גאוגרפי, מקומות שבהם הזהות של כל אחד שנמצא בהם יכולה להשתנות". הבנה זו באה לידי ביטוי בציורי ענק שגודלם שני מ"ר שנראו כמו הדפסי ענק צבעוניים.

בשנים 2007-2005 למדה בבצלאל לימודי תואר שני באמנות MFA.
במהלך לימודיה, התעמקה בעבודותיה בעיוותים גופניים כגון בתופעת התאומים הסיאמיים, תוך היחשפות לתיעוד ולצילומים היסטוריים של בני אדם בעלי חריגות פיזית. במקביל השתנתה גם שפת הציור שלה: הפלטה הצבעונית העשירה שבה השתמשה, הוחלפה בגוונים חומים-צהבהבים וצבעי האקריליק הוחלפו בלכה תעשייתית שהובילו אותה ליצירת דימויים המעוררים אסוציאציות של ריקבון ומוות.

## מבט על תערוכות יחיד נבחרות
### עבודת שדה
שמאל|ממוזער|250px|דימוי מתוך התערוכה עבודת שדה - מוזיאון רמת גן
המיצב של מיטל כץ מינרבו שהוצג במוזיאון רמת גן, דימה גן שנוצר ביד נשית – עצים, פרחים, פירות וספסל הקלועים כולם בטכניקת ראטאן מסורתית. על הרצפה הוצגו ציורים גדולי ממדים בהשראת תוכניות של מעצבות גנים אירופיות מראשית המאה ה-20. לדברי כץ מינרבו, מעשה הקליעה שלה "הוא גם מטפורה לתכנון ושתילת נוף חדש, גמיש אך עמיד. אני למעשה שותלת / מקימה גינה בדיונית אמנותית שכולה פרחים, עצים ואביזרי גן, מציעה מקום לשוטט בו במרחב, ותחושה של תנועה בין זמנים: עבר־הווה־עתיד". המיצב בוחן למעשה מה נכלל בזיכרון הקולקטיבי ומה נדחק לשוליו, כאשר הנוף משמש מרחב טעון של זיכרון נשי. ההשראה למיצב היא יוזמה של נשים מבנות העלייה השנייה שהקימו בעין חרוד בשנת 1911 את "חוות העלמות", בהובלת חנה מייזל שוחט. במיזם זה חתרו הנשים החלוצות להשתלב בעבודת האדמה ולחרוג מן התפקידים הביתיים המסורתיים שיועדו להן, תוך שאיפה לשוויון ולמימוש רעיון האישה העברייה החדשה.

"מיטל כץ מינרבו מנכסת את הפרקטיקה הגברית של רישום בוטני ומייצרת לקסיקון צמחים נשי מומצא, המבקש לקרוא תיגר על גבולות תרבותיים ומגדריים ולתת דרור לתשוקות מודחקות ולמאוויים כמוסים. באמצעות מעשה הקליעה בחומר הגמיש היא מייצרת מבנים פראיים, הבוחנים את מארג היחסים בין טבע, גוף וזהות נשית, ובתוך כך חושפת מנגנוני הדרה והשכחה".

"על קירות החלל הייתה תלויה סדרת רישומים עדינים ומדויקים של צמחי הראטאן, ששואבים השראה ממסורת הרישום הבוטני...הן מסודרות על הקירות בסדר אלפביתי, סדרתי, מעין לקסיקון של חלוצות, מהגרות שמבקשות להצמיח מהאדמה הזרה והחדשה גם כלכלה ופרנסה אבל גם משמעות, ואולי אפילו בריאה של סדר חדש לחברה חדשה".

תוך כדי שיטוט בגן הקלוע, נשמעו קטעי מוזיקה וקולות נשיים המקריאים קטעי עדות של החלוצות, פרי עבודתו של המוזיקאי בניה רכס.

### הגן של הדברים
התערוכה היא אינסטליישן שבו שולבו עבודות קודמות וחדשות: ציורים, עבודות טקסטיל ואובייקטים פיסוליים. לדברי האמנית, "התערוכה עוסקת במושגים של ניידות, נוודות ותנועה, לצד מושגים של בית והתבייתות. מיקום העבודות והיחסים ביניהן יוצר מסלול הליכה המערבב בין תפיסות של חוץ ופנים לכדי תחושה של חלל נטוש אך מלא חיים".

במרכז התערוכה הציבה מיטל כץ מינרבו שלד של צריף המכוסה כולו בבדים צבעוניים המשווים לאובייקט רכות. על חלק מהבדים מצוירים קקטוסים וחלקם מפוסלים כקקטוסים זקופים. "בעיקר חשבתי" מוסיפה האמנית "על מקרה שבו הצמחים כובשים את הבית ומשתלטים עליו ומחליפים את מקומם של החפצים שהיו שם. אהבתי את הרעיון למקם בית בתוך בית, הפעולה הזאת מהדהדת את התחושה של חוסר בהירות מול המושג עצמו"

## The Invisibility of Plants
בתערוכה "אי־נראותם של הצמחים" שהוצגה בגלריית The Gallery Apart ברומא המשיכה מיטל כץ מינרבו לעסוק בשאלות של מגדר, טריטוריה וניידות, תוך ביקורת על ייצוגים של הגמוניה גברית ועל היעדר ממד אתי במציאות החברתית. במרכז התערוכה עמדה דמותו של "איש הקקטוס" — ישות היברידית המשלבת אדם וצמח, המשמשת מטפורה לאחרות ולזהות משתנה. באמצעות דמות זו בוחנת כץ-מינרבו סוגיות של גוף, זהות ומעמד חברתי בתוך מערכות קפיטליסטיות.
המיצב נבנהי כחלל ביתי מפורק ונייד, הכולל חפצים אישיים המסמנים אזורים שונים של בית, כגון חדר שינה, חדר מגורים ומרתף. מבנה זה משקף תפיסה נוודית של מגורים ושל זהות, תוך הדגשת הקשר בין גוף, סביבה וטריטוריה.
התערוכה מציעה פרשנות פוסט-הומניסטית לערעור מרכזיות האדם, ומבקשת לבחון מחדש את היחסים בין בני אדם, צמחים וסביבות חיות במסגרת עולם משתנה.

## תערוכות יחיד

## תערוכות קבוצתיות נבחרות

פרסים ומענקים
*2025	מענק להפקת תערוכה מקרן OUTSET.
*2024	מענק קרן אאוטסט לאמנות עכשווית לתמיכה בפרויקט לשנת 2024
*2024 פרויקט כיתת אמן, האגף לחינוך יסודי והמחלקה לאמנויות באגף תרבות בעיריית תל אביב-יפו
*2017	מענק לפרויקטים מיוחדים, קרן רבינוביץ ועיריית תל אביב
*2015	מענק להפקת עבודה חדשה עבור אמנים ישראלים, קרן משפחת אוסטובסקי
*2014	תוכנית כלים ופיתוח מקצועי לאומנים, ארטיס בשיתוף ארטפור
*2013	מענק לפרויקטים מיוחדים, קרן רבינוביץ ועיריית תל אביב.
*2007	מלגה על שם קרן שרת לאמנים ישראלים צעירים, קרן אמריקה-ישראל.
## אוספי אמנות
אוסף IBM ישראל, אוסף מוזיאון רמת גן לאומנות ישראלית, אוסף הראל ביטוח, אוסף משפחת זבלודוביץ (אנגליה), אוסף מוזיאון יאנקו דאדא (עין הוד), אוסף מוזיאון חיפה לאמנות עכשווית, אוסף מוזיאון נחום גוטמן, אוספים פרטיים בארצות הברית, באיטליה, בוונצואלה ובישראל.

## הוראה
*מוסררה בית הספר הרב תחומי לאמנות וחברה ע"ש נגר - המחלקה לתקשורת חזותית והמחלקה לאומנויות
*מנשר - המחלקה לעיצוב מבנה וסביבה

## קישורים חיצוניים
*מיטל כץ מינרבו, האתר הרשמי באנגלית
* 
* יהונתן ה. משעל, "תערוכה האחרת האולטימטיבית" - ריאיון על תערוכתה של מיטל כץ מינרבו "הצמח הרגיש" בבית האמנים בירושלים באתר ערב רב,27 ביוני 2016
*
*גלריה אפארט, מבט על עבודות בתערוכה The Invisibility of Plants באתר הגלריה ברומא
*גילי סיטון, ריאיון על התערוכה "שמי לגיון, כי רבים אנחנו": איש שהוא גדוד של 5,000 שדים 12/03/2018, באתר ערב רב

## הערות שוליים

קטגוריה:אמניות ישראליות
קטגוריה:ציירות ישראליות
קטגוריה:פסלות ישראליות
קטגוריה:בוגרות המדרשה לאמנות